Matthias Duan Yinming

**Matthias Duan Yinming** (født 22. februar 1908 i Mutuan i fylket Da i Sichuan i Kina, død 10. januar 2001 i Wanxian) var pavelig utnevnt katolsk biskop i bispedømmet Wanxian i provinsen Sichuan i Folkerepublikken Kina.

Han var ved sin død i 93 års alder den siste av de 46 kinesiske katolske biskoper som tidligere var blitt utnevnt av paven i Roma og som var i tjeneste da Maos kirkeforfølgelser tok til ca. 1950.
## Liv og virke
### Prest
Han studerte i 1930-årene ved Det pavelige universitet Urbaniana der han tok mastergrad. Han ble presteviet i Roma den 27. mars 1937. Da han vendte hjem til Kina samme år, ble han rektor for presteseminaret i Wanxian.
### Biskop av Wanxian
I juni 1949, fire måneder før den kommunistiske maktovertagelse, utnevnte pave Pius XII ham til biskop av Wanxian. Hans bispevielse fant sted den 18. oktober 1949, av erkebiskop Louis Gabriel Xavier Jantzen M.E.P. av, medkonsekrerende var biskop René Désiré Romain Boisguerin M.E.P. av Yibin, og biskop Paul Wang Wencheng av Nanchong.

Ikke lenge etter begynte problemene med myndighetene. Fra 1954 til 1966 var han fabrikkarbeider på fabrikker for bomull og for batterier. Ved begynnelsen av kulturrevolusjonen i 1966 ble han dømt til reform ved arbeid i Chenjiaba. Han ble løslatt etter syv år i 1973, men underkastet vedvarende politisk utdannelse frem til 1979 da han fikk vende tilbake til sitt hjemsted.

I 1980 ble han tillatt å gjenoppta sin biskoppelige ledelse av bispedømmet Wanxian.

Biskop Duan var blant de biskoper som så seg nødsaget til å bispevie biskoper uten pavelig mandat. Han var hovedkonsekrator for flere biskoper; én av dem før kulturrevolusjonen, og resten etter at myndighetene tidlig på 1980-tallet tillot kirken å gjenoppta sitt arbeid:

#Wang Juguang av Yibin i Sichuan  (i 1959)
#Simon Liu Zongyu av Chongqing i Sichuan (21. desember 1981)
#John Chen Shizhong av Yibin i Sichuan (14. juni 1985)
#Chen Mushun av Zhaotong i Yunnan (28. mars 1988)
#Michael Huang Woze av Nanchong i Sichuan (31. juli 1989)
#Joseph Xu Zhixuan, koadjutor av Wanxian i daværende Sichuan (31. juli 1989) 
#Michael Liu Xianru av Chengdu i Sichuan (24. februar 1992 i Chengdu)
#Peter Luo Beizhan av Chongqing i Sichuan (14. mai 1993 i Chongqing)

Han ble på et tidspunkt etter kulturrevolusjonen legitimert i sitt embede av paven, og det er tenkelig at noen av de senere bispevielser han foretok for «den åpne kirke» var med pavelig mandat i orden, om enn underhånden. Intet om dette var imidlertid blitt offentliggjort (pr. 2008).

I 1998 inviterte pave Johannes Paul II biskop Duan og koadjutorbiskop Joseph Xu Zhixuan til Vatikanet for å delta på bispesynoden for Asia, men den kinesiske regjering nektet dem utreisetillatelse. Biskop Duan, som behersket mange språk, blant annet italiensk, fransk, engelsk og latin, holdt kontakten med paven per telefaks eller telefon.

Biskop Duan var da han døde i januar 2001 den siste gjenlevende Vatikan-utnevnte biskop i Fastlands-Kina fra før forfølgelsestiden.

## Episkopalgenealogi
Hans episkopalgenealogi er:
* Erkebiskop François de Bovet (1745–1838)
* Biskop Jacques-Léonard Pérocheau (1787–1861) *bispeviet 1818
* Biskop Eugène-Jean-Claude-Joseph Desflèches (1814-1887) *1844
* Biskop François-Eugène Lions (1820-1893) *1872
* Biskop Jean-Joseph Fenouil (1821-1907) *1881 
* Biskop Marc Chatagnon (1839-1920) *1887
* Biskop Jean-Pierre-Marie Fayolle (1860-1928) *1909
* Biskop Pierre Louis Perrichon (1865-1931) *1921
* Biskop Louis-Nestor Renault (1872-1943) *1924
* Erkebiskop Louis-Gabriel-Xavier Jantzen (1885-1953) *1926
* Biskop *Matthias Duan Yinmin (Duan In-min)* (1908-2001) *1949

## Referanser